શિક્ષણ એ કોઈપણ સમાજની પ્રાથમિક જરૂરિયાત છે. યોગ્ય શિક્ષણના અભાવમાં વ્યક્તિ કે સમાજનો વિકાસ સંભવ નથી. આજનો યુગ મહ્દઅંશે ઔપચારિક શિક્ષણનો યુગ છે. વિદ્યાર્થીઓ ઉપર શિક્ષકનો પ્રભાવ વિશેષ હોય છે. વિદ્યાર્થીઓ કે જે આવતીકાલના સમાજના નાગરિકો છે, તેના સુદ્ઢ, સંસ્કારી વ્યક્તિત્વના વિકાસનો મુખ્ય આધાર તેના શિક્ષકોના સ્વસ્થ વર્તન ઉપર રહેલો છે. જો શિક્ષક જ સતત મનોભાર અને અસંતોષથી પીડાતો હશે, પોતાના કાર્યમાં બરાબર સામેલ થઈ શક્તો નહીં હોય તો તે સંપૂર્ણ સ્વસ્થ રહી ન શકે. જો શિક્ષક જ સ્વસ્થ નહીં હોય તો એ પોતાની જવાબદારી સંપૂર્ણ રીતે નિભાવી શક્શે નહીં. શૈક્ષણિક સંશોધનની સીમાઓ ખૂબ જ વિસ્તરેલી છે. આજના ચિંતાગ્રસ્ત અને સ્પર્ધાત્મક યુગમાં શૈક્ષણિક મનોવિજ્ઞાનના ક્ષેત્રમાં ખૂબ જ સંશોધનો થઈ રહ્યાં છે અને તેની આવશ્યક્તા પણ વધતી જાય છે. શૈક્ષણિક મનોવિજ્ઞાનના ક્ષેત્રમાં વ્યવસાય મનોભાર, વ્યવસાય સામેલગીરી તથા વ્યવસાય સંતોષ - આ ત્રણેય બાબતોને ધ્યાનમાં રાખીને ઓછા સંશોધનો થયા છે. તેમાં પણ બી. એડ્. તાલીમી શિક્ષકો માટે આ પ્રકારનું સંશોધન હાથ ધરવાના બહુ જ જૂજ પ્રયત્નો થયાં છે. આમ, આજના યુગની સમસ્યા – પરિસ્થિતિને ધ્યાનમાં રાખીને સંશોધકે આ સમસ્યા તરફ ધ્યાન કેન્દ્રિત કર્યું છે.